
1. [bookmark: _Toc233638465]Johdanto 

Kaskisten kaupungin yhdenvertaisuus- ja tasa-arvosuunnitelman tavoitteena on edistää yhdenvertaisuutta ja sukupuolten tasa-arvoa sekä ehkäistä syrjintää. 
 
Suunnitelma perustuu: 
- Laki naisten ja miesten välisestä tasa-arvosta (609/1986) 
- Yhdenvertaisuuslaki (1325/2014) 
- Euroopan parlamentin ja neuvoston direktiivi (EU) 2023/970 palkka-avoimuudesta ja samapalkkaisuuden vahvistamisesta
- Euroopan parlamentin ja neuvoston asetus (EU) 2024/1689 tekoälystä siltä osin kuin se koskee tekoälylukutaitoa ja vastuullista tekoälyn käyttöä
- Euroopan unionin yleinen tietosuoja-asetus (EU) 2016/679 sekä kansallinen tietosuojalainsäädäntö tietosuojan toteutumisen varmistamiseksi
- KT:n ja työmarkkinakeskusjärjestöjen ohjeistus tasa-arvosuunnitelman tekemisestä ja päivittämisestä sekä palkkakartoituksesta

Suunnitelma on laadittu yhteistyössä työsuojelun ja henkilöstön edustajien kanssa, ja se perustuu Kaskisten kaupungin henkilöstökertomuksen 2025 tietoihin. Suunnitelma on viety yhteistyöelimen jäsenille tarkasteltavaksi ja kommentoitavaksi, ja kommentit huomioidaan valmistelussa. Suunnitelmaa päivitetään säännöllisesti ja sen toteutumista seurataan vuosittain.

Suunnitelma ohjaa ja sitoo kaupungin johtoa, esihenkilöitä ja henkilöstöä yhdenvertaisuuden, tasa-arvon ja palkka-avoimuuden edistämisessä. Johto ja esihenkilöt vastaavat siitä, että suunnitelman periaatteet huomioidaan päätöksenteossa, henkilöstöjohtamisessa, rekrytoinneissa, palkkauksessa, työolojen kehittämisessä ja päivittäisessä esihenkilötyössä.

Kaskisten kaupunki on kaksikielinen kunta ja kaupungin henkilöstö on monikulttuurinen. Kaupunki työnantajana tukee yhdenvertaista, monikielistä ja monikulttuurista työyhteisöä, jossa jokaisella on mahdollisuus osallistua, tulla kuulluksi ja tehdä työtä yhteisten tavoitteiden eteen. Työnantajana tehtävä yhdenvertaisuus- ja tasa-arvotyö tukee samalla ajatusta kaikille yhteisestä Kaskisesta ja vahvistaa osaltaan myös kuntalaisille tarjottavien palvelujen yhdenvertaisuutta, saavutettavuutta ja kielitietoisuutta.

[bookmark: _Toc233638466]2. Nykytilan kuvaus 

Kaskisten kaupungin palveluksessa oli 31.12.2025 yhteensä 88 henkilöä, joista vakinaisia oli 38 ja määräaikaisia 50. Vuoden aikana kaupungilla oli yhteensä 156 työsuhdetta, mikä kuvastaa määräaikaisten ja osa-aikaisten palvelussuhteiden merkittävää roolia. Huomioitavaa on, että 2026 käytyjen YT-neuvotteluiden tuloksena työpaikat vähenevät edelleen irtisanomisten ja liikkeenluovutuksen, sekä uudelleen järjestelyiden seurauksena. Nämä luvut näkyvät tulevissa henkilöstökertomuksissa ja raporteissa.

Henkilöstöresurssit olivat 2025 yhteensä 63,92 henkilötyövuotta (HTV), jakautuen seuraavasti:
· Hallinto: 7,50 HTV
· Sivistystoimi: 40,94 HTV
· Tekninen toimi: 15,48 HTV

Henkilöstö painottuu selvästi sivistystoimeen.

Huomioitavaa on, että kansalaisopisto ja lyhyet määräaikaisuudet (esimerkiksi kesätyöntekijät ja TET-jaksolaiset) näkyvät tilastoissa. Osalla työntekijöistä työsuhde voi myös koostua useammasta työsopimuksesta, mikäli työntekijä tekee eri sektoreille työtä ja nämä näkyvät useampana sopimuksena. Näillä erilaisilla sopimuksilla on tavoiteltu sitä, että työntekijät saavat kokonaisuutena mahdollisimman paljon työtunteja, vaikka niitä ei yhdellä kentällä riittäisi tarpeeksi. 

Sukupuolijakauma ja tasa-arvo: Kaskisten kaupungin henkilöstö on kokonaisuutena naisvaltainen. Vuonna 2025 henkilöstöstä naisia oli 116 ja miehiä 40. Luvuissa ovat mukana myös määräaikaiset työntekijät sekä kesätyöntekijät. Tasa-arvosuunnittelussa varmistetaan, että sukupuoli ei vaikuta rekrytointiin, urakehitykseen, palkkaukseen tai koulutusmahdollisuuksiin.

Ikärakenne: Henkilöstön keski-ikä vuonna 2025 oli 42,26 vuotta. Toimialoittain keski-ikä oli hallinnossa 56,27 vuotta, sivistystoimessa 43,62 vuotta ja teknisessä toimessa 34,98 vuotta. Ikärakenne on kaksijakoinen: henkilöstössä on sekä paljon nuoria työntekijöitä että merkittävä määrä eläköitymistä lähestyviä työntekijöitä. Tämä edellyttää ennakoivaa henkilöstösuunnittelua, osaamisen siirtämistä ja rekrytointien suunnitelmallisuutta.

Työhyvinvointi ja työkyky: Vuonna 2025 sairauspoissaoloja oli yhteensä 1682 päivää, mikä on vähemmän kuin vuonna 2024. Pitkien, yli 90 päivän sairauspoissaolojen osuus on kuitenkin edelleen merkittävä. Tämä korostaa varhaisen tuen, työkyvyn seurannan, esihenkilötyön sekä työterveyshuollon yhteistyön merkitystä yhdenvertaisen ja kestävän työelämän tukemisessa.

 
[bookmark: _Toc233638467]3. Palkkakartoitus 

Kaupunki toteuttaa palkkakartoituksen KVTES:n mukaisesti ja selvittää sekä korjaa mahdolliset perusteettomat palkkaerot.

Kaskisten kaupungissa palkkaus perustuu voimassa oleviin työ- ja virkaehtosopimuksiin, kuten KVTES-, TS- ja OVTES-sopimuksiin. Vuonna 2025 käyttöön otettiin tasopalkkajärjestelmä KVTES:n sekä OVTES osio G:n osalta. TS:n osalta on tulossa tasopalkkajärjestelmä, kuntaliitto tiedottaa aikataulusta.

Palkkakartoituksessa tarkastellaan samaa ja samanarvoista työtä tekevien palkkoja, tehtäväkohtaisia ja henkilökohtaisia palkanosia sekä mahdollisia palkkaeroja sukupuolten välillä. Palkkatiedot käsitellään anonymisoidusti tietosuojan varmistamiseksi. Mahdolliset perusteettomat palkkaerot selvitetään ja korjataan yhteistyössä henkilöstön edustajien kanssa.
KVTES:n ja OVTES osio G:n tasopalkkajärjestelmissä tehtävät sijoitetaan palkkaliitteisiin, palkkaryhmiin ja osaamisen sekä vastuun tasoille A, B ja C. Kaskisten kaupungilla palkkaliitteisiin on laadittu paikalliset tasokuvaukset niistä ammattiryhmistä, joita kaupungilla on käytössä. Mikäli kaupunkiin tulee uusi tehtävä tai ammattiryhmä, jolle ei ole vielä laadittu omaa taulukkoa tai tasokuvausta, palkkaliitettä täydennetään yhteistyössä ja muutos käsitellään yhteistyöelimessä. Palkkaukseen liittyvät muutokset valmistellaan henkilöstöpäällikön kautta, ja mahdolliset uudet tasolisät tai tasokriteerit käsitellään toimivaltaisessa toimielimessä.
 
[bookmark: _Toc233638468]4. Kehittämiskohteet 
Henkilöstökertomuksen 2025 perusteella Kaskisten kaupungin keskeisiä kehittämiskohteita ovat lisäksi työhyvinvoinnin ja työssä jaksamisen tukeminen, pitkäaikaisten sairauspoissaolojen vähentäminen, osaamisen kehittäminen ja siirtäminen, henkilöstön saatavuuden varmistaminen erityisesti sivistystoimessa sekä kaksikielisyyden huomioiminen henkilöstöprosesseissa.

Turvallisen työympäristön varmistamisessa hyödynnetään kaupungin päihdeohjelmaa sekä ArkiArvi-käytäntöä, joka toteutetaan vuosittain esihenkilöiden toimesta yhdessä koko työyhteisön kanssa. Työhyvinvointikyselyt toteutetaan vuosittain. Näiden avulla tunnistetaan työyhteisön arjen toimivuuteen, turvallisuuteen, kuormitukseen ja työhyvinvointiin liittyviä kehittämistarpeita.
Kaskisten kaupungilla on käytössä WhistleBlower-ilmoituskanava, jonka kautta henkilöstö voi tuoda esiin epäkohtia, väärinkäytösepäilyjä sekä muita työyhteisön turvallisuuteen, yhdenvertaisuuteen tai epäasialliseen kohteluun liittyviä havaintoja. Ilmoituskanava täydentää esihenkilötyötä, työsuojelun toimintaa, päihdeohjelmaa ja ArkiArvi-käytäntöä.

Yhdenvertaisuuden toteutumista arvioidaan työhönotossa, tehtävien ja vastuiden jaossa, koulutukseen pääsyssä, urakehityksessä, työoloissa, palkkauksessa, palvelussuhteen ehdoissa sekä henkilöstöä koskevassa päätöksenteossa. Arvioinnissa huomioidaan muun muassa ikä, kieli, terveydentila, vammaisuus, perhesuhteet, etninen tausta, vakaumus ja muut henkilöön liittyvät tekijät.

Tekoälyn vastuullinen ja tietosuojan mukainen käyttö on osa osaamisen kehittämistä ja turvallisen työympäristön varmistamista. Vuonna 2026 jokainen työsuhteessa oleva vakituinen työntekijä sekä pidempiaikainen sijainen suorittaa tekoälyn käytön koulutuksen. Koulutuksella varmistetaan, että henkilöstö ymmärtää tekoälypalvelujen mahdollisuudet ja riskit eikä syötä hallitsemattomiin tekoälypalveluihin henkilötietoja, palkkatietoja, terveystietoja, salassa pidettäviä tietoja tai muita luottamuksellisia tietoja. Tekoälyn tuottamia sisältöjä ja johtopäätöksiä arvioidaan kriittisesti tietosuojan ja syrjimättömyyden näkökulmasta.

Työn ja muun elämän yhteensovittamista tuetaan mahdollisuuksien mukaan työaikajärjestelyillä, joustavilla käytännöillä ja tasapuolisella kohtelulla perhevapaisiin, hoitovapaisiin ja muihin lakisääteisiin vapaisiin liittyvissä tilanteissa. Tavoitteena on vahvistaa henkilöstön työssä jaksamista ja ehkäistä eri elämäntilanteisiin liittyvää eriarvoistumista.

Perehdytyksessä huomioidaan yhdenvertaisuus, tasa-arvo, turvallinen työympäristö, tietosuoja, tekoälyn vastuullinen käyttö, kaksikielisyys sekä kaupungin keskeiset henkilöstöohjeet. Näin varmistetaan, että uudet työntekijät, sijaiset ja esihenkilöt saavat yhdenmukaiset tiedot kaupungin toimintatavoista ja velvoitteista.

Henkilöstöprosesseissa huomioidaan saavutettavuus, selkeä viestintä ja tarvittavat kohtuulliset mukautukset. Tavoitteena on, että työssä suoriutuminen, koulutuksiin osallistuminen, ohjeiden ymmärrettävyys ja henkilöstöviestintä toteutuvat yhdenvertaisesti riippumatta henkilön kielitaustasta, toimintakyvystä tai muista yksilöllisistä tarpeista.
 
[bookmark: _Toc233638469]5. Toimenpiteet 2026–2028 

	Toimenpide
	Tavoite
	Vastuutaho
	Aikataulu
	Mittari

	Palkkakartoituksen toteutus ja analyysi
	Palkkatasa-arvon varmistaminen
	Hyvinvointi- ja henkilöstöpäällikkö
	2026–2027
	Palkkakartoitus tehty, palkkaerot analysoitu ja tarvittavat korjaustoimet päätetty.


	Palkka-avoimuuden kehittäminen
	EU:n palkka-avoimuusdirektiiviin varautuminen
	Hyvinvointi- ja henkilöstöpäällikkö sekä kaupunginjohtaja

	2026–2028
	Palkkausperiaatteet kuvattu, viestitty henkilöstölle ja tarkistettu vuosittain.


	Palkkalinjausten ja erityisten korvausten ohjeiden noudattaminen
	Yhdenmukaisen ja oikeudenmukaisen palkkauskäytännön varmistaminen
	Esihenkilöt, hyvinvointi- ja henkilöstöpäällikkö sekä henkilöstösihteeri
	Jatkuva
	Palkkalinjauksia noudatettu; erityiset korvaukset maksettu voimassa olevan ohjeen mukaan ja poikkeamat käsitelty henkilöstöpäällikön kautta.


	Varhaisen tuen mallin vahvistaminen
	Pitkien sairauspoissaolojen vähentäminen
	Esihenkilöt, hyvinvointi- ja henkilöstöpäällikkö sekä henkilöstösihteeri

	2026
	Sairauspoissaolojen määrä ja pitkien poissaolojen kehitys seurattu vuosittain.


	Esihenkilökoulutus tasa-arvosta ja yhdenvertaisuudesta
	Yhdenvertaisen johtamisen vahvistaminen
	Hyvinvointi- ja henkilöstöpäällikkö

	Vuosittain
	Koulutukset toteutettu ja osallistujat kirjattu.


	Rekrytointikäytäntöjen kehittäminen
	Syrjimättömien ja saavutettavien rekrytointien varmistaminen
	Toimialajohtajat ja esihenkilöt
	2026
	Rekrytointien hakijamäärät, täyttöaste ja toteutuneet valinnat seurattu.


	Osaamisen kehittämisen ja siirtämisen vahvistaminen
	Osaamisen jatkuvuuden turvaaminen
	Hyvinvointi- ja henkilöstöpäällikkö, henkilöstösihteeri ja esihenkilöt

	2026–2028
	Koulutuksiin osallistuminen seurattu; tekoälykoulutus suoritettu vakituisilla ja pidempiaikaisilla sijaisilla vuonna 2026.


	Työhyvinvointikyselyn toteuttaminen
	Työssä jaksamisen ja yhdenvertaisuuden seuranta
	Hyvinvointi- ja henkilöstöpäällikkö sekä henkilöstösihteeri

	vuosittain
	Työhyvinvointikysely toteutettu, tulokset käsitelty ja jatkotoimet sovittu.


	Turvallisen työympäristön varmistaminen: päihdeohjelman ylläpito, ArkiArvin vuosittainen toteutus sekä häirinnän ja epäasiallisen kohtelun ehkäisyohjeen päivittäminen, työsuojeluilmoitusten tekoon ohjeistus henkilöstölle

	Turvallisen, päihteettömän ja häirinnästä vapaan työympäristön vahvistaminen

	Työsuojelu, hyvinvointi- ja henkilöstöpäällikkö sekä henkilöstösihteeri

	2026
	Päihdeohjelma käytössä; ArkiArvi, työhyvinvointikysely ja ohjeiden päivitys toteutettu; WhistleBlower-kanavan ja työsuojeluilmoitusten tunnettuus seurattu.


	Kaksikielisyyden huomiointi henkilöstö-prosesseissa

	Suomen- ja ruotsinkielisen henkilöstön yhdenvertainen kohtelu
	Hyvinvointi- ja henkilöstöpäällikkö, henkilöstösihteeri ja esihenkilöt

	2026–2028
	Keskeiset henkilöstömateriaalit saatavilla suomeksi ja ruotsiksi.



 


[bookmark: _Toc233638470]6. Palkka-avoimuus 
Kaupunki kehittää palkkauksen läpinäkyvyyttä EU-direktiivin mukaisesti. 
Palkka-avoimuuden kehittämisessä tavoitteena on lisätä palkkauksen läpinäkyvyyttä, selkeyttää palkkausperiaatteita sekä varmistaa, että palkkaus perustuu työn vaativuuteen, osaamiseen, suoritukseen ja sovellettaviin virka- ja työehtosopimuksiin. Henkilöstölle viestitään palkkausjärjestelmän periaatteista ja palkkaerojen käsittelylle luodaan dokumentoitu menettely.

Kaupungin palkka-avoimuutta vahvistaa se, että palkkaliitteissä esitetään kunkin palkkaryhmän valtakunnallinen vähimmäistaso sekä Kaskisten kaupungin oma paikallinen tasopalkka. Esihenkilöt arvioivat työntekijöiden sijoittumista tasoille tehtävän sisällön, osaamisen, vastuun ja paikallisten tasokriteerien perusteella. Palkankorotukset lasketaan aina viimeisimpään korotettuun palkkaan. Palkkausjärjestelmän ajantasaisuutta arvioidaan vuosittain ja muutostarpeet käsitellään paikallisessa palkkausryhmässä tai muussa sovitussa yhteistyömenettelyssä.

Palkka-avoimuusdirektiiviin varautumiseksi rekrytoinneissa pyritään ilmoittamaan tehtävän palkka tai palkkahaarukka ennen palkkaneuvotteluja. Työnhakijoilta ei kysytä aiempaa palkkahistoriaa. Tehtävänimikkeet, rekrytointi-ilmoitukset ja valintamenettelyt laaditaan sukupuolineutraalisti ja syrjimättömästi.
 
[bookmark: _Toc233638471]7. Seuranta 
Suunnitelmaa seurataan vuosittain ja mahdolliset muutokset hyväksytetään kaupunginhallituksessa.
Suunnitelman toteutumista arvioidaan vuosittain henkilöstökertomuksen, palkkakartoituksen, työhyvinvointitietojen ja henkilöstöltä saatavan palautteen perusteella. Tarvittaessa toimenpiteitä tarkennetaan suunnitelmakauden aikana.

Seurannassa arvioidaan myös edellisen suunnitelmakauden toimenpiteiden toteutuminen ja niiden vaikutukset. Arvioinnin perusteella päätetään, mitkä toimenpiteet jatkuvat, mitä täsmennetään ja mitä uusia kehittämistoimia tarvitaan seuraavalle suunnitelmakaudelle.
 
[bookmark: _Toc233638472]8. Viestintä 
Suunnitelma julkaistaan henkilöstölle. 
Suunnitelma pidetään henkilöstön saatavilla ja sen keskeisistä sisällöistä tiedotetaan esihenkilöiden kautta. Suunnitelma huomioidaan myös perehdytyksessä sekä henkilöstöä koskevissa ohjeissa.
 
[bookmark: _Toc233638473]9. Voimaantulo 
Suunnitelma on voimassa 2026–2028. 



[bookmark: _Toc233638474]Lähteet ja säädösperusta
Tämä suunnitelma perustuu erityisesti seuraaviin säädöksiin, sopimuksiin ja ohjeisiin:
· Laki naisten ja miesten välisestä tasa-arvosta (609/1986), erityisesti työnantajan velvollisuus edistää tasa-arvoa, laatia tasa-arvosuunnitelma ja tehdä palkkakartoitus.
· Yhdenvertaisuuslaki (1325/2014), erityisesti viranomaisen ja työnantajan velvollisuus arvioida ja edistää yhdenvertaisuutta sekä ehkäistä syrjintää.
· Euroopan parlamentin ja neuvoston direktiivi (EU) 2023/970 palkka-avoimuudesta ja samapalkkaisuuden vahvistamisesta.
· Euroopan parlamentin ja neuvoston asetus (EU) 2024/1689 tekoälystä, erityisesti tekoälylukutaitoa koskeva velvoite.
· Euroopan unionin yleinen tietosuoja-asetus (EU) 2016/679 ja kansallinen tietosuojalainsäädäntö henkilötietojen suojaamiseksi.
· KVTES, OVTES ja TS sekä Kaskisten kaupungin paikallinen tasopalkkajärjestelmä ja palkkaliitteet.
· KT:n ja työmarkkinakeskusjärjestöjen ohjeistus tasa-arvosuunnitelman tekemisestä ja päivittämisestä sekä palkkakartoituksen toteuttamisesta.
· Kaskisten kaupungin henkilöstökertomus 2025 sekä kaupungin omat henkilöstöä, työsuojelua, päihdeohjelmaa, ArkiArvia, WhistleBlower-ilmoituskanavaa ja tietosuojaa koskevat ohjeet.

